Fælles holdning (EF) Nr. 56/2002

fastlagt af Rådet den 30. september 2002

med henblik på vedtagelse af Europa-Parlamentets og Rådets forordning (EF) nr. .../2002 af ... om indberetning af statistiske oplysninger om passager-, fragt- og postflyvning

(2002/C 275 E/02)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 285,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

efter proceduren i traktatens artikel 251(3), og

ud fra følgende betragtninger:

(1) EF-institutionerne bør for at kunne udføre deres opgaver i forbindelse med Fællesskabets lufttransportpolitik og med henblik på den kommende udvikling af den fælles transportpolitik have sammenlignelige, konsistente, samtidige og regelmæssige statistiske data til rådighed om omfanget af og udviklingen i passager-, fragt- og postflyvningen inden for Fællesskabet eller til og fra Fællesskabet.

(2) Der findes for øjeblikket ikke sådanne detaljerede statistikker omfattende hele Fællesskabet.

(3) Ifølge Rådets beslutning 1999/126/EF af 22. december 1998 om Fællesskabets statistiske program 1998-2002(4) er der behov for at udarbejde sådanne statistikker.

(4) En generel indsamling af data på et sammenligneligt og harmoniseret grundlag kan give grundlag for at etablere et integreret system med pålidelige, konsistente og aktuelle oplysninger.

(5) Data om passager-, fragt- og postflyvning bør i det omfang, det er muligt, være forenelige med de internationale data, der stilles til rådighed af Organisationen for International Civil Luftfart (ICAO), og i fornødent omfang gøres sammenlignelige mellem medlemsstaterne og for de forskellige transportformer.

(6) Efter en vis periode bør Kommissionen fremlægge en rapport for at gøre det muligt at vurdere anvendelsen af forordningen.

(7) I overensstemmelse med subsidiaritetsprincippet, jf. traktatens artikel 5, er fastsættelsen af fælles statistiske standarder, som gør det muligt at producere harmoniserede data, en handling, som kun kan gennemføres effektivt på fællesskabsplan. Disse standarder bør anvendes i hver enkelt medlemsstat under opsyn af de organer og institutioner, som er ansvarlige for produktion af officielle statistikker.

(8) Rådets forordning (EF) nr. 322/97 af 17. februar 1997 om EF-statistikker(5) udgør referencerammen for de bestemmelser, der fastsættes ved nærværende forordning.

(9) De nødvendige foranstaltninger til gennemførelse af denne forordning bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(6).

(10) Udvalget for Det Statistiske Program, som er nedsat ved Rådets afgørelse 89/382/EØF, Euratom(7), er blevet hørt.

(11) En ordning vedrørende udvidet samarbejde om anvendelsen af lufthavnen i Gibraltar blev vedtaget i London den 2. december 1987 af Kongeriget Spanien og Det Forenede Kongerige i form af en fælles erklæring fra de to landes udenrigsministre. Denne ordning er endnu ikke iværksat -

UDSTEDT FØLGENDE FORORDNING:

Artikel 1

Formål

Medlemsstaterne udarbejder statistiske oplysninger om erhvervsmæssig passager-, fragt- og postflyvning samt om civile luftfartøjsoperationer til eller fra EF-lufthavne, dog undtaget flyvning med statsluftfartøjer.

Artikel 2

Gibraltar

1. Anvendelsen af denne forordning på Gibraltar lufthavn foregriber ikke henholdsvis Kongeriget Spaniens og Det Forenede Kongeriges retlige holdning til den bestående uoverensstemmelse med hensyn til suveræniteten over det område, lufthavnen er beliggende på.

2. Anvendelsen af denne forordning på Gibraltar lufthavn suspenderes, indtil den ordning, der er fastlagt i den fælles erklæring af 2. december 1987 fra udenrigsministrene for Kongeriget Spanien og Det Forenede Kongerige, er iværksat. Kongeriget Spaniens og Det Forenede Kongeriges regeringer underretter Rådet om datoen for denne iværksættelse.

Artikel 3

Karakteristika ved dataindsamlingen

1. Hver medlemsstat indsamler statistiske data vedrørende følgende variabler:

a) passagerer

b) fragt og post

c) flyveetaper

d) disponible passagersæder

e) luftfartøjsoperationer.

De statistiske variabler for hvert område, nomenklaturer for deres klassificering, observationshyppigheden og definitionerne fremgår af bilag I og II.

2. Hver medlemsstat indsamler alle de i bilag I omhandlede data for alle EF-lufthavne på dens område med en trafik på over 150000 passagerenheder pr. år.

En fortegnelse over de EF-lufthavne, der er omfattet af første afsnit, vil blive udfærdiget af Kommissionen og om nødvendigt ajourført efter proceduren i artikel 11, stk. 2.

3. For de lufthavne - herunder dog ikke dem, der kun lejlighedsvis har erhvervsmæssig trafik - som ikke er omfattet af stk. 2, skal medlemsstaterne kun foretage en årlig indberetning af de data, der er omhandlet i bilag I, tabel C1.

4. Uanset stk. 2 og 3 kan en medlemsstat for lufthavne,

a) som har færre end 1500000 passagerenheder pr. år, hvor der ikke foretages en indsamling af data svarende til de i bilag I anførte på det tidspunkt, hvor forordningen træder i kraft, og

b) hvor indførelsen af en ny ordning for dataindsamling viser sig meget vanskelig

i et begrænset tidsrum på højst tre år fra den 1. januar 2003 og efter proceduren i artikel 11, stk. 2, foretage indberetning af mindre omfattende data end de i bilag I anførte.

5. Uanset stk. 2 kan en medlemsstat for lufthavne,

a) hvor der ikke foretages en indsamling af data svarende til dem, der er angivet i bilag I, tabel B1, på det tidspunkt, hvor denne forordning træder i kraft, og

b) hvor indførelsen af en ny ordning for dataindsamling viser sig meget vanskelig

indtil den 31. december 2003 og efter proceduren i artikel 11, stk. 2, nøjes med at indberette de eksisterende data.

Artikel 4

Dataindsamling

1. Dataindsamlingen baseres i det omfang, det er muligt, på disponible kilder for at reducere respondenternes indberetningsbyrde.

2. Respondenter, som medlemsstaterne anmoder om at levere oplysninger, har pligt til at give sandfærdige og fuldstændige oplysninger inden for den foreskrevne tidsfrist.

Artikel 5

Statistikkernes nøjagtighed

Dataindsamlingen baseres på totaltællinger, medmindre der udarbejdes andre normer for nøjagtigheden efter proceduren i artikel 11, stk. 2.

Artikel 6

Bearbejdning af data

Medlemsstaterne anvender sådanne metoder til bearbejdning af dataene, at det sikres, at de data, der indsamles i henhold til artikel 3, opfylder de i artikel 5 nævnte krav til nøjagtighed.

Artikel 7

Indberetning af resultaterne

1. Medlemsstaterne sender De Europæiske Fællesskabers Statistiske Kontor de i overensstemmelse med artikel 6 behandlede data, inklusive de data, medlemsstaterne har erklæret fortrolige i medfør af national lovgivning eller praksis vedrørende statistisk fortroligt materiale, i overensstemmelse med forordning (EF) nr. 322/97.

2. Resultaterne indberettes i overensstemmelse med de i bilag I anførte datafiler. De datafiler og det medium, der skal anvendes til indberetningen, fastlægges nærmere af Kommissionen efter proceduren i artikel 11, stk. 2.

3. Den første observationsperiode begynder den 1. januar 2003. Indberetningen finder sted så hurtigt som muligt og senest seks måneder efter udgangen af observationsperioden.

Artikel 8

Formidling

1. De nærmere bestemmelser om Kommissionens offentliggørelse eller formidling af de statistiske resultater fastlægges efter proceduren i artikel 11, stk. 2.

2. Kommissionen formidler til medlemsstaterne passende statistiske resultater med samme hyppighed som den, hvormed resultaterne skal indberettes.

Artikel 9

Rapporter

1. Medlemsstaterne meddeler på Kommissionens anmodning alle oplysninger om de metoder, der anvendes i forbindelse med indsamlingen af dataene. Endvidere meddeler medlemsstaterne, hvor det er relevant, Kommissionen væsentlige ændringer i de anvendte indsamlingsmetoder.

2. Efter at der er indsamlet data gennem tre år, forelægger Kommissionen Europa-Parlamentet og Rådet en rapport om de indvundne erfaringer i forbindelse med anvendelsen af denne forordning, især med hensyn til anvendelsen af artikel 7 og 8.

Artikel 10

Gennemførelsesbestemmelser

Gennemførelsesbestemmelserne til denne forordning, herunder foranstaltninger med henblik på tilpasning til den økonomiske og tekniske udvikling, særlig:

- tilpasning af specifikationerne i bilagene til denne forordning

- tilpasning af dataindsamlingens karakteristika (artikel 3)

- fortegnelsen over EF-lufthavnene, jf. artikel 3, stk. 2

- statistikkernes nøjagtighed (artikel 5)

- beskrivelse af datafiler, koder og det medium, der skal anvendes til indberetning af resultaterne til Kommissionen (artikel 7)

- formidling af statistikker (artikel 8)

fastlægges af Kommissionen efter proceduren i artikel 11, stk. 2.

Artikel 11

Udvalgsprocedure

1. Kommissionen bistås af Udvalget for Det Statistiske Program, der er nedsat ved artikel 1 i afgørelse 89/382/EØF, Euratom.

2. Når der henvises til dette stykke, anvendes artikel 5 og 7 i afgørelse 1999/468/EF, jf. dennes artikel 8.

Perioden i artikel 5, stk. 6, i afgørelse 1999/468/EF fastsættes til tre måneder.

3. Udvalget vedtager selv sin forretningsorden.

Artikel 12

Ikrafttræden

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i ...

På Europa-Parlamentets vegne

Formand

På Rådets vegne

Formand

(1) EFT C 325 af 6.12.1995, s. 11.

(2) EFT C 39 af 12.2.1996, s. 25.

(3) Europa-Parlamentets udtalelse af 29.2.1996 (EFT C 78 af 18.3.1996, s. 28), bekræftet den 16.9.1999 (EFT C 54 af 25.2.2000, s. 79), Rådets fælles holdning af 30.9.2002 og Europa-Parlamentets afgørelse af ... (endnu ikke offentliggjort i EFT).

(4) EFT L 42 af 16.2.1999, s. 1

(5) EFT L 52 af 22.2.1997, s. 1.

(6) EFT L 184 af 17.7.1999, s. 23.

(7) EFT L 181 af 28.6.1989, s. 47.

BILAG I

DATASTRUKTUR VED INDBERETNING TIL EUROSTAT

A. DATABASE FOR FLYVEETAPER (MINDST KVARTALSDATA)

Data for flyveetaper vedrører kun erhvervsmæssige flyvninger.

Datafilformat

>TABELPOSITION>

B. DATABASE FOR UDGANGS-/BESTEMMELSESLUFTHAVN FOR FLYVNINGEN (MINDST KVARTALSDATA)

Data for udgangs-/bestemmelseslufthavn vedrører kun erhvervsmæssige flyvninger.

Datafilformat

>TABELPOSITION>

C. LUFTHAVNSDATABASE (MINDST ÅRLIGE DATA)

Lufthavnsdata vedrører kun erhvervsmæssige flyvninger, bortset fra "samlede luftfartøjsoperationer", som vedrører samtlige luftfartsoperationer.

Datafilformat

>TABELPOSITION>

KODER

1. Indberettende land

Det kodesystem, der skal anvendes, er afledt af ICAO-indekset over nationalitetsbetegnelser for stedsangivelser.

>TABELPOSITION>

2. Referenceperiode

>TABELPOSITION>

3. Lufthavne

Koderne for lufthavne skal være i overensstemmelse enten med ICAO-koderne med 4 bogstaver, jf. ICAO-dokument 7910.

4. Luftfartsselskabsinformation

Information vedrørende luftfartsselskaber. Koderne herfor skal fastlægges i overensstemmelse med proceduren i artikel 11, stk. 2.

5. Luftfartøjstyper

Koderne for luftfartøjstyper skal være i overensstemmelse med ICAO-typekoderne for luftfartøjer, jf. ICAO-dokument 8643.

BILAG II

DEFINITIONER

EF-lufthavn Ethvert område i en medlemsstat, der er omfattet af traktaten, og som er åbent for erhvervsmæssig lufttransport.

Erhvervsmæssig lufttransport En flyvning eller en række flyvninger udført med et civilt luftfartøj mod vederlag til eller fra en EF-lufthavn. Der kan være tale om ruteflyvning eller charterflyvning.

Ruteflyvning En række flyvninger, der har samtlige følgende kendetegn:

1) de gennemføres med luftfartøjer til transport af passagerer, fragt og/eller post mod vederlag, således at der for hver flyvning udbydes pladser til salg på individuel basis til offentligheden (enten direkte hos luftfartsselskabet eller hos dets autoriserede bureauer)

2) de gennemføres mellem de samme to eller flere lufthavne:

a) enten i henhold til en offentliggjort fartplan, eller

b) med en sådan regelmæssighed eller hyppighed, at der tydeligt er tale om en systematisk række flyvninger.

Charterflyvning Andre trafikflyvninger mod vederlag end ruteflyvning. Taxiflyvning er også omfattet.

Passagerflyvning Alle flyvninger med én eller flere betalende passagerer og alle flyvninger, hvor der ifølge fartplaner tilbydes passagerbefordring.

Rene fragt- og postflyvninger Transportflyvninger, der kan være ruteflyvninger eller charterflyvninger, og som gennemføres med luftfartøjer til transport af anden last end passagerer, dvs. fragt og post.

Flyvninger udført med statsluftfartøjer Alle flyvninger, der udføres som led i militær, told- eller politimæssig virksomhed, i protokollært øjemed eller med henblik på brandbekæmpelse.

Passagerenheder Med henblik på udarbejdelse af fortegnelsen over EF-lufthavne, jf. artikel 3, stk. 2, og i overgangsperioden i artikel 3, stk. 4, beregnes en passagerenhed som svarende til enten en passager eller til 90 kg fragt eller post.

Luftfartsselskab Et lufttrafikforetagende med en gyldig licens. Har luftfartsselskaber truffet aftaler i form af joint venture eller på anden måde kontraktligt forpligtet sig til, at to eller flere af parterne har ansvaret for udbud og salg af lufttransportprodukter under en flyvning eller en kombination af flyvninger, registreres det luftfartsselskab, der faktisk foretager flyvningen.

Flyveetape En flyveetape er den af et luftfartøj tilbagelagte strækning fra starten til næste landing. Landing af tekniske grunde bør ikke medføre, at en flyveetape klassificeres anderledes. Klassifikationen af trafikken, uanset art (passagerer, fragt og post), skal svare til klassifikationen af flyveetapen for luftfartøjet.

Flyvninger Antal flyvninger mellem hvert lufthavnspar på en flyveetape.

Passagerer om bord Alle passagerer, hvis flyrejse begynder eller slutter i den indberettende lufthavn, herunder omstigende passagerer og direkte transitpassagerer.

Direkte transitpassagerer Passagerer, som fortsætter deres flyrejse på en flyvning, der har samme nummer som den flyvning, hvormed de ankom.

Fragt og post om bord Alt gods, der transporteres i et luftfartøj, bortset fra forsyninger og bagage, inklusive ekspresgods og diplomatpost, men eksklusive passagerernes bagage.

Disponible passagersæder Det samlede antal passagersæder, der udbydes til salg mellem hvert lufthavnspar på en flyveetape (eksklusive sæder, der faktisk ikke er til rådighed til transport af passagerer på grund af bruttovægtsbegrænsning). Findes der ingen oplysninger om luftfartøjets nøjagtige indretning, kan anslåede data indberettes.

Udgangslufthavn/bestemmelseslufthavn Trafikken på en given flyvning med samme flyvenummer opdelt efter lufthavnspar i overensstemmelse med indladnings- og udladningspunkt på flyvningen. (For passagerer eller fragt, hvor indladningslufthavnen ikke kendes, anses udgangslufthavnen for at være indladningssted; tilsvarende anses luftfartøjets bestemmelsessted for at være udladningssted, hvis udladningslufthavnen ikke kendes.)

Transporterede passagerer Omfatter alle passagerer, hvis flyrejse begynder eller slutter i den indberettende lufthavn. Omfatter ikke direkte transitpassagerer.

Indladet/udladet fragt og post Alt gods, der er indladet i eller udladet af et luftfartøj bortset fra forsyninger og bagage. Omfatter ekspresgods og diplomatpost, men ikke passagerernes bagage.

Samlede luftfartøjsoperationer Alle starter og landinger, foretaget med ikke-militære luftfartøjer. Omfatter flyvninger til andet formål, dvs. særlig erhvervsmæssig flyvning foretaget med luftfartøjer hovedsagelig i forbindelse med landbrug, bygge- og anlægsvirksomhed, fotografering og opmåling samt uddannelse af piloter, forretningsflyvning og al anden ikke-erhvervsmæssig flyvning.

Samlede luftfartøjsoperationer i forbindelse med erhvervsmæssig trafikflyvning Alle starter og landinger, foretaget med civile luftfartøjer mod vederlag.

RÅDETS BEGRUNDELSE

I. INDLEDNING

Kommissionen forelagde den 18. september 1995 et forslag til forordning om indberetning af statistiske oplysninger om passager-, fragt- og postflyvning. De indledende forhandlinger om forslaget blev stillet i bero, da spørgsmålet om lufthavnen i Gibraltar stadig var uafklaret. Efter at man var nået til forståelse om dette spørgsmål, blev arbejdet genoptaget i 2002.

Europa-Parlamentet afgav udtalelse efter høringsproceduren den 29. februar 1996(1), og den 16. september 1999 bekræftede det denne udtalelse som sin førstebehandlingsudtalelse efter proceduren med fælles beslutningstagning. Det Økonomiske og Sociale Udvalg afgav udtalelse den 22. november 1995(2).

Efter proceduren med fælles beslutningstagning (EF-traktatens artikel 251) vedtog Rådet under hensyntagen til Parlamentets førstebehandlingsudtalelse sin fælles holdning til forordningsudkastet den 30. september 2002.

II. ANALYSE AF DEN FÆLLES HOLDNING

Rådet tilslutter sig formålet med den foreslåede foranstaltning, som er at udarbejde harmoniserede statistikker om passager-, fragt- og postflyvning, der kan sammenlignes med dem, der udarbejdes for andre transportformer. På grund af bl.a. den stærke stigning i lufttrafikken og den intermodale transports stigende betydning, er sådanne statistikker blevet stadig vigtigere med henblik på at sikre, at EU's transportsystem fungerer effektivt. Medlemsstaterne skal være ansvarlige for indsamlingen af data og for de anvendte metoder, og dataene skal, hvor det er muligt, være forenelige med de internationale data, der stilles til rådighed af ICAO.

Foruden de indarbejdede Gibraltar-klausuler (artikel 2, stk. 1 og 2, og den nye betragtning 11), er de væsentligste ændringer i forhold til Kommissionens forslag følgende:

- Rådet har ikke fundet det hensigtsmæssigt at medtage "luftfartsselskabskoden" blandt de data, der skal fremsendes til Eurostat. Dette udtryk er blevet erstattet med "luftfartsselskabsinformation", med det formål at indhente oplysning om f.eks., hvilket land der har udstedt licens til selskabet, og hvorvidt selskabet er baseret i EU. En erklæring fra Kommissionen, der anser oplysning om "luftfartsselskabskoden" som afgørende for beslutningsprocessen og som et middel til at kontrollere oplysningernes kvalitet, vil blive optaget i Rådets protokol.

- Tærskler og overgangsperioder for indberetning, jf. artikel 3, er blevet ændret for at tage højde for, at der for visse lufthavne endnu ikke indsamles statistiske oplysninger svarende til dem, der er anført i bilag I, og at det derfor kan vise sig vanskeligt at indføre et nyt dataindsamlingssystem. Sidste frist for fuldstændig indberetning til Eurostat er fastsat til udgangen af september 2006.

- Artikel 11 indeholder nu bestemmelse om, at Udvalget for Det Statistiske Program vil være omfattet af de nærmere vilkår for udøvelsen af de gennemførelsesbeføjelser, der er tillagt Kommissionen, jf. Rådets afgørelse 1999/468/EF, og at udvalget skal have karakter af forskriftsudvalg. Betragtningerne er ændret tilsvarende.

- Rådet har indarbejdet Europa-Parlamentets ændring 4 vedrørende definitionen af "passagerenhed", og teksten lyder nu "svarende til enten en passager eller til 90 kg fragt eller post".

(1) EFT C 78 af 18.3.1996, s. 28.

(2) EFT C 39 af 12.2.1996, s. 25.